सुणजो हो म्हारा सगुण साहेब जी,
म्हारा पियर पत्रिका भेज जो।
 एक आई गयो मेहलो न भीगी गयो कागद,
गोरी को संदेशो रही गयो। ।
 हुई गई रे वीरा म्हारा मण्डप की बिरियां,
सासूजी मसलो बोलिया।
 परसो न हो बहुवर मुट्ठीभर चोखा, ऊपर मुट्ठी खांड की। ।
 हुई गई रे वीरा म्हारा मण्डप खऽ वार,
नणंदजी मसलो बोलिया।
 एक पेरो न हो भावज दक्षिण रो चीर,
अंगिया जो, जड़ाव की। ।
 एक बेडुलो लई न पनघट चाली,
बेडुलो जो धरियो सरवर पाळ।
 चोमळ टांगी चम्पा डाळ धमकी रऽ रे वीरजी की गाड़िला। ।
 एक झपकी नऽ रे म्हारा वीराजी की पाग,
चमक्यो रे भावजजी रो चूड़ीलो। ।
 एक झटपट हो गोर घर खऽ आई,
विराजी खऽ दिया समझाई न।
 एक वीराजी नऽ हो भेज्यो बहण खऽ संदेशो,
केतरीक लागऽ पेरावणी। ।
 ससरा खऽ रे वीरा म्हारा सेलो नऽ पाग,
सासू खऽ पोयचो पेरावजो।
 जेठ खऽ रे वीरा म्हारा सेळो नऽ पाग,
जेठाणी खऽ चूनर पेरावजो। ।
 देवर खऽ रे वीरा म्हारा सेळो नऽ पाग,
देराणी खऽ चूनर पेरावजो।
 एक नणंद खऽ दक्षिणा रो चीर। ।
 बौणई खऽ रे वीरा म्हारा पांचई कपड़ा,
बहण खऽ पेळो पेरावजो।
 एक भाणेज खऽ हो अंगो नऽ टोपी,
पड़ोसेण खऽ कापड़ो देवाड़जो। ।
 जात खऽ रे वीरा म्हारा मुट्ठी भर चांवल,
गांव मंऽ तमोल बटाड़जो।
 भली करी रे म्हारा माड़ी का जाया,
सासू नणंद मंऽ करऽ उजळई। 